Pozemkové spoločenstvo drobnovlastníkov lesov

023 04 Stará Bystrica

IČO: 42351421
Rokovací a volebný poriadok

Časť I.

Rokovací poriadok

§ 1

1. Tento rokovací poriadok upravuje postup pri príprave a rokovaní valného zhromaždenia Pozemkového spoločenstva drobnovlastníkov lesov  (ďalej len „ spoločenstvo“).

2. Spoločenstvo bolo založené zmluvou o spoločenstve zo dňa 8.2.2014.

3. Valné zhromaždenie ako aj ostatné orgány spoločenstva sú povinné riadiť sa pri svojej činnosti podľa týchto zásad.

§ 2

Priebeh valného  zhromaždenia

1. Valné zhromaždenie zvoláva výbor spôsobom podľa zmluvy a stanov.

2. Na začiatku rokovania predsedajúci predloží návrh programu. Každý člen môže navrhnúť jeho zmenu alebo doplnenie. O celkovom programe sa rozhoduje hlasovaním v poradí tak, že najskôr sa hlasuje o návrhu programu predloženého výborom a potom o pozmeňovacích návrhoch.

3. Vec zaradenú do programu uvedie predsedajúci alebo poverená osoba, po ňom predsedajúci otvorí rozpravu. Rozpravu možno otvoriť k viacerým bodom programu spoločne. Členom prihláseným do rozpravy sa udeľuje slovo v poradí, v akom sa prihlásili.

4. K prerokúvanému bodu programu sa každý člen môže prihlásiť iba raz. Členom pracovného predsedníctva, členom výboru a dozornej rady sa udelí slovo kedykoľvek o to požiadajú.

5. Valné zhromaždenie sa môže uzniesť na obmedzení rozsahu diskusného príspevku. Ak prekročí účastník čas stanovený na diskusný príspevok, predsedajúci mu môže odňať slovo. Predsedajúci odoberie slovo rečníkovi, ktorého prejav je v rozpore so zásadami morálky a slušnosti.

6. Ak v rozprave vystúpili všetci prihlásení, predsedajúci ju ukončí, potom pristúpi k hlasovaniu.

§ 3
1. Hlasovanie vrátane hlasovania o voľbe orgánov je verejné.

2. Každý člen má pri rozhodovaní  a voľbe orgánov taký počet hlasov, aký mu patrí podľa pomeru jeho účastí na výkone práv a povinností člena vyjadreného v metroch štvorcových, pričom pre účely sčítavania hlasov sa stanovuje 1 hlas na každých začatých 1000 m2.
3. Hlasuje sa postupne a v poradí, v akom boli jednotlivé návrhy predložené. Z návrhu musí byť zrejmé, o čom sa má hlasovať. Kým predsedajúci neprikročí k hlasovaniu o ňom, navrhovateľ ho môže vziať späť.

Časť II.

Volebný poriadok

§4

1. Tento volebný poriadok upravuje spôsob a priebeh volieb orgánov spoločenstva, ktorými sú

1.1. Výbor

1.2. Dozorná rada

2. Za riadnu prípravu volieb zodpovedá výbor, ktorý je povinný zabezpečiť priebeh hlasovania a voľby tak, aby spočítavanie hlasov bolo transparentné, hlasovacie mechanizmy (najmä tabuľky s počtom hlasov) použité pri hlasovaní a voľbe boli jednotné.

3. Voľby sú jednokolové a konajú sa v jednom dni a na jednom mieste a v konkrétnom čase určenom valným zhromaždením. Konanie volieb sa považuje vždy za súčasť konania valného zhromaždenia a to aj vtedy, ak sa konajú oddelene od hlavného zasadnutia alebo per rolam. Správa volebnej komisie tvorí prílohu uznesenia valného zhromaždenia.
4. Voľby sa konajú verejným hlasovaním zdvihnutím hlasovacieho lístka s vyznačeným počtom hlasov. Označené (opečiatkované) hlasovacie lístky obdrží každý člen pri prezentácii

5. Pri zvolení  (aj jednohlasnom) potrebného počtu členov voleného orgánu sa o ďalších  kandidátoch  nehlasuje, Pokračuje sa voľbou náhradníkov, ktorí nastupujú do funkcie spôsobom upraveným týmto poriadkom.

§ 5

1. Voľby orgánov sa môžu konať ako súčasť rozhodovania valného zhromaždenia.

Súčasťou oznámenia o konaní volieb musí byť aj upozornenie o možnosti navrhovať kandidátov za podmienok daných zmluvou, stanovami a týmto poriadkom.

2. Voľby sa môžu konať aj vtedy ak o mimoriadnom zaradení volieb do programu sa rozhodlo  na valnom zhromaždení, ktorého sa zúčastňujú členovia predstavujúci 100% hlasov.

3. Právo hlasovať, právo voliť a byť volený má každý člen spôsobilý k právnym úkonom. Za neplnoletého spoluvlastníka  a za spoluvlastníka nespôsobilého k právnym úkonom má právo hlasovať, voliť a byť volený zákonný zástupca určený podľa osobitných predpisov.

§ 6
1. Kandidátom na funkciu v orgánoch spoločenstva môže byť len člen, ktorého navrhne vlastník alebo vlastníci disponujúci aspoň 5% hlasov. 
2. Členom dozornej rady nemusí byť člen spoločenstva.
3. Kandidátom nemôže byť osoba právoplatne odsúdená za trestný čin hospodárskej povahy alebo trestný čin spáchaný v súvislosti s činnosťou spoločenstva.

4. Kandidátku predkladá výbor. Ktorýkoľvek člen valného zhromaždenia má právo pri splnení podmienok v odseku 1 navrhnúť doplnenie kandidátky.

5. Predpokladom zápisu kandidáta do kandidačnej listiny je jeho písomný súhlas doručený spoločenstvu, pokiaľ súhlas s kandidatúrou nevyjadril priamo aj ústne na rokovaní valného zhromaždenia.
6. Ak je kandidátov viac, hlasuje sa o nich v poradí, v akom boli návrhy na kandidatúru predložené.

7. Kandidátka je otvorená oznámením o konaní volieb(súčasť pozvánky na valné zhromaždenie) a uzatvára sa rozhodnutím predsedajúceho.

8. Zvolený je ten kandidát, ktorý získal nadpolovičnú väčšinu hlasov členov, ktorých podiely na spoločnej nehnuteľnosti nespravuje alebo s ktorými nenakladá Slovenský pozemkový fond alebo zákonom určená právnická osoba.

9. V prípade, že do kolektívneho orgánu nebude zvolený dostatočný počet kandidátov, budú sa do 30 dní konať doplňujúce voľby.


§ 7
Organizácia  a priebeh volieb

1. Volebná komisia zo svojich členov zvolí predsedu komisie.

2. Volebná komisia je uznášaniaschopná ak sa jej zasadnutia a priebehu volieb zúčastnia aspoň jej traja členovia.

3. Voľba orgánov spoločenstva sa vykonáva verejným hlasovaním počas rokovania valného zhromaždenia.

4. Ak valné zhromaždenie nie je uznášaniaschopné (alebo kandidáti do orgánov spoločenstva nezískajú potrebný počet hlasov), voľba sa neukončí, ale
· hlasovanie vykonajú prítomní členovia a o hlasovaní sa vyhotoví zápis

· ostatní členovia budú vyzvaní listom, aby vykonali hlasovanie per rolam v lehote 10 dní odo dňa doručenia výzvy na vykonanie hlasovania

· po doručení hlasovacích lístkov volebná komisia za účasti dozornej rady vykoná sčítanie hlasov a členom spoločenstva oznámi výsledok  hlasovania,
5. V prípade rovnosti hlasov sa o víťaznom kandidátovi rozhoduje lósom.
6. Po spočítaní hlasov volebná komisia vyhotoví protokol o výsledku volieb, ktorý obsahuje:

6.1. Miesto, dátum a čas konania volieb

6.2. Zloženie členov volebnej komisie, meno a priezvisko predsedu volebnej komisie

6.3. Počet všetkých hlasov oprávnených voličov

6.4. Počet zúčastnených hlasov voličov
6.5. U každej volenej funkcie

· počet vydaných hlasovacích lístkov

· počet získaných hlasov jednotlivých kandidátov

6.6. Mená zvolených členov do orgánov.

7. Protokol o výsledku volieb podpíšu všetci prítomní členovia volebnej komisie a ak sa voľba konala postupom podľa §10.4. tohto poriadku, tak aj predseda výboru. Volebná komisia protokol o výsledku volieb vyvesí na informačnej tabuli spoločenstva a požiada o zverejnenie na informačnej tabuli obecného úradu.
8. Protokol o výsledku volieb tvorí súčasť uznesenia z valného zhromaždenia, ktoré sa na konaní volieb uznieslo.
9. Dokumentácia spojená s konaním volieb sa archivuje spolu s ostatnou registratúrou najmenej po dobu celého funkčného obdobia zvolených orgánov.
10. Pri zániku funkcie člena voleného orgánu, nastupuje na jeho miesto náhradník. Náhradníkom sú kandidáti v poradí s najvyšším počtom hlasov.  O jeho postúpení rozhodne volený orgán výbor.

III.

Tento rokovací poriadok bol schválený valným zhromaždením dňa 8.2.2014
